Tak for dit meget lange brev, som jeg har forkortet. Det er en stor gave at have en ven, som kommer med sådan et tilbud. Men når det er sagt, er det en stor beslutning, som i sidste ende er din. Jeg ved desværre ikke meget om adoption, og den vil formentlig også påvirke børnepenge, arveregler med mere. Jeg synes dog, du skal vente med at tænke i de baner. Din datter er jo næsten lige kommet til verden. Du kan selvfølgelig godt oprette et børnetestamente, hvor du skriver, hvem der skal tage sig af din datter, hvis der sker dig noget. Det kræver ikke adoption. Jeg tror, din ven får opfyldt sin drøm om at flytte til udlandet. Men derfor kan han godt være en stor del af din datters liv til gavn og glæde for jer alle. Men vent med at tage nogen store beslutninger. Det er det bedste råd, jeg kan give dig.